Lima mayat peserta lumba perahu timbul berhampiran satu dengan lain
Kuching: Kesemua lima mayat mangsa perahu lumba yang karam Jumaat lalu ditemukan di kawasan berdekatan antara satu dengan lain di Sungai Sarawak, hari ini.Ketua Polis Daerah Kuching, Asisten Komisioner Mohd Farhan Lee Abdullah berkata, satu daripada mayat mangsa ditemukan di tebing manakala empat lagi terapung di tengah sungai. Beliau berkata, lokasi semua mangsa ditemui berkedudukan kira-kira 2.5 kilometer dari lokasi perahu mereka karam."Semua mayat ditemui di dalam bahagian baraj (sistem Skim Pengawalan Sungai Sarawak)."Tempoh operasi pencarian adalah selama 43 jam sehingga mayat pertama ditemui pada jam 6.16 pagi tadi selepas kejadian berlaku pada jam 3.47 petang, Jumaat lalu," katanya.Mohd Farhan berkata, semua mayat mangsa dihantar ke Unit Forensik, Hospital Umum Sarawak (HUS) untuk tindakan lanjut."Ahli keluarga semua mangsa juga sudah dimaklumkan berhubung penemuan itu dan mereka dipanggil ke HUS untuk membuat pengecaman," katanya.Lima mangsa terbabit ialah Mohammad Ikhmal Sama'ail, 34; Majurie Maharuf, 32; Mohd Afiq Isyamudin Asaari, 26; Mohamad Khairul Bidin, 26 dan Muhammad Khairul Hisham Kasturi, 23.Kesemua mayat mangsa diserahkan kepada polis dan dihantar ke Unit Foreksik Hospital Umum Sarawak (HUS) untuk tindakan lanjut.Mereka adalah kakitangan Unit Keselamatan dan Penguatkuasaan Sarawak (UKPS) Jabatan Premier Sarawak.Ketika kejadian jam 3.40 petang Jumaat lalu, mereka bersama 11 lagi rakan sepasukan menjalani latihan perlumbaan perahu sebagai persediaan untuk menyertai Regata Sarawak pada 1 hingga 3 November ini.Perahu panjang yang mereka naiki karam selepas dibadai gelombang yang terhasil oleh kapal nelayan yang datang dari arah bertentangan.